Chester A. Beach

**Chester A. Beach**, nado en San Francisco, California, o 23 de maio de 1881 e finado en Brewster, Nova York, o 6 de agosto de 1956, foi un escultor, medallista e deseñador de moedas estadounidense.

## Traxectoria 
### Primeiros anos e formación 
Chester Beach naceu en San Francisco, California, en 1881, fillo de Hannah Elizabeth Farris e de Chillion Beach. Estudou inicialmente na *California School of Mechanical Arts* e inmediatamente despois da súa graduación en 1899 traballou como deseñador de xoias de prata na empresa *Shreve and Company*. Mentres tanto, proseguiu os seus estudos de debuxo nas clases nocturnas *Mark Hopkins Institute of Art* —posteriormente reconvertido en Instituto de Arte de San Francisco—, entre 1900 e 1902. 

A finais de 1903 deixou o seu traballo na xoiaría e trasladouse a Nova York. Uns meses despois viaxou a París, onde en maio de 1904 foi aceptado para ingresar na *École des Beaux-Arts*. En París tamén se formou no obradoiro de Raoul Verlet na *Académie Julian*, ata 1906.*

En 1909 estableceu un novo estudio en Greenwich Village, que mantivo operativo ata 1951. Desta primeira época datan varios estudos realistas en bronce e mármore de obreiros, así como *Great-mrandmother* ("Bisavoa"), un busto de Mehitable Waring Smith que modelou a partir dunha fotografía do arquivo familiar.

Logo do seu matrimonio en 1910, instalouse en Roma coa súa esposa durante dous anos, e ambos regresaron aos Estados Unidos en 1912, xunto coa súa primeira filla. A finas dese ano, Beach realizou a súa primeira exposición retrospectiva, nas neoiorquinas *Macbetrh Galleries*.

A súa primeira encarga importante chegoulle en 1915, cando se ocupou do deseño de tres grupos de figuras (o "progreso primitivo", o "medieval" e o "moderno") para a Exposición Internacional Panamá-Pacífico, de San Francisco, polas que recibiu unha medalla de prata. 

Beach expuxo obras anualmente nas exposicións da Academia Nacional de Deseño desde 1907 ata 1926. Foi presidente da Sociedade Nacional de Escultura de 1927 a 1928 e tamén ensinou no *Beaux-Arts Institute of Design*, durante a década de 1930. 

Como autor de moedas estadounidenses, Beach encargouse do deseño e o gravado de varias moedas conmemorativas. En 1923 creou o medio dólar do Centenario da Doutrina Monroe, cuñado na Ceca de San Francisco; tamén foi o autor do medio dólar do Sesquicentenario de Lexington-Concord de 1925; encargouse igualmente do gravado do medio dólar do Sesquicentenario de Hawai, de 1928, sobre esbozos previos de Juliette May Fraser; e finalmente deseñou o medio dólar do Sesquicentenario de Hudson en 1935.

Ficheiro:Monroe doctrine centennial half dollar commemorative obverse.jpg|½ dólar Centenario da Doutrina Monroe (1923).
Ficheiro:Monroe doctrine centennial half dollar commemorative reverse.jpg|Reverso do anterior.
Ficheiro:Lexington-concord sesquicentennial half dollar commemorative obverse.jpg|½ dólar Sesquicentenario Lexington-Concord (1925).
Ficheiro:Lexington-concord sesquicentennial half dollar commemorative reverse.jpg|Reverso da anterior.
Ficheiro:Hawaii sesquicentennial half dollar commemorative obverse.jpg|½ dólar Sesquicentenario de Hawai (1928).
Ficheiro:Hawaii sesquicentennial half dollar commemorative reverse.jpg|Reverso da anterior.
Ficheiro:Hudson Sesquicentennial obverse.jpg|½ dólar Sesquicentenario de Hudson (1935).
Ficheiro:Hudson Sesquicentennial reverse.jpg|Reverso do anterior.

## Vida persoal 
En 1910, Beach casou con Eleanor Hollis Murdock, estudante de Arte e de Música de Scarsdale, Nova York, a quen coñecera en 1907 durante a súa estadía en Francia. Tiveron tres fillas: Beata, Eleanor e Natalie.

Beach morreu o 6 de agosto de 1956 en Brewster, Nova York.

## Notas 
## Véxase tamén 
### Bibliografía 
* Bowers, Q. D. (1991). **. Bowers and Merena Galleries, Wolfeboro. Páxinas 167-172. ISBN 978-0-943161-35-8

* Dearinger, D. B. (2004). "Chester Beach". En *Paintings and Sculpture in the Collection of the National Academy of Design. Vol. I*. Hudson Hills, Nova York. Páxinas 29-30. ISBN 1-55595-029-9
* Smith, P. (2012). "". En *American Numismatic Biographies*. Páxina 31.

### Ligazóns externas 
* "Chester Beach papers". *Smithsonian Institution''